**Ultimul zbor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-aude un strigăt venind dinspre cer,

sinistru în noapte și-n liniștea ei,

ce pare să-ncheie un dans –derniėre-

c-un ultim adio spre vechi odisei.

Se rupe din neguri, coboară, ușor,

apare, ca-n vis, o frântură de stea,

m-apropii și văd cum bătrânul cocor

continuă, încă, din aripi a da.

Pământul e ringul în noul balans

din care se-oprește, privind înspre cer,

spre stele ce par că-l invită la dans,

și uită că-i singur; începe, stingher,

un vechi ritual, o rotire, și-apoi

în vechi amintiri își găsește puteri,

plutește prin ele, devine vioi

și-ncheie în ritmul de vis și plăceri.

Când zorii se-anunță și stelele pier,

iar ziua renaște în zarvă și cânt,

o scurt-adiere înalță spre cer

o pană a celui ce zborul și-a frânt.